สังคมข่าวหุ้น
ดัชนี SET ปิดลบ 9.39 จุด มาที่ 1,663.86 จุด มูลค่าการซื้อขาย 85,208 ล้านบาท ส่วนหุ้น เดลต้าฯ DELTA วานนี้ ราคาวูบถึง 106.00 บาท
ดัชนี SET ปิดลบ 9.39 จุด มาที่ 1,663.86 จุด มูลค่าการซื้อขาย 85,208 ล้านบาท ส่วนหุ้น เดลต้าฯ DELTA วานนี้ ราคาวูบถึง 106.00 บาท
5 ม.ค. 2566

ดัชนี SET ปิดลบ 9.39 จุด มาที่ 1,663.86 จุด มูลค่าการซื้อขาย 85,208 ล้านบาท ส่วนหุ้น เดลต้าฯ DELTA วานนี้ ราคาวูบถึง 106.00 บาท เปลี่ยนแปลง -11.62% มีผลต่อการกดดัชนีถึง 10.79 จุด ส่วนวอลุ่มเทรด 7,467 ล้านบาท คิดเป็น 8.8% ของมูลค่าการซื้อขายรวม
หุ้นกลุ่มแบงก์ราคาขยับขึ้นต่อเนื่อง หลังจาก เครดิต สวิส ได้อัพราคาเป้าหมาย 5 แบงก์ SCB KTB BBL KBANK TTB ขึ้นมา โดย กรุงไทย ขยับขึ้นมากสุดถึง 27-28% ส่วน KBANK ราคาได้วิ่งขึ้นมาก่อนหน้านี้แล้ว ทำให้เมื่อวานนี้ราคาเกิดแรงเทขายทำกำไรออกมาบ้าง ประกอบกับ มาชนแนวต้านที่บริเวณ 154.00 บาท จึงขยับลง ส่วนแนวโน้มวันนี้ ในทางเทคนิค ราคาอาจจะขยับลงได้อีก แนวรับถัดไป 150.00 บาท ต้องเข้าทีละไม้ เผื่ออาจจะหลุดจากแนวรับดังกล่าว
แอดวานซ์ฯ ADVANC ราคาขยับขึ้นแรง ปิดบวก 4.00 บาท มาที่ 201.00 บาท ถือเป็นการกลับมายืนเหนือ 200.00 บาทได้อีกครั้งในรอบกว่า 3 เดือน ทางเทคนิคมีแนวต้านถัดไปอีกที่ 205–210 บาท ส่วนแนวรับคือ 197.00 บาท เป็นบิ๊กแคปฯ อีกหุ้นที่หากราคาย่อตัวลงมา น่าทยอยซื้อ และก็เช่นเดียวกันคือต้องเข้าทีละไม้ หากจะถือปานกลางถึงยาว เว้นแต่เล่นสั้น ขอซักสองช่อง ก็ต้องรีบออกแล้ว เพราะราคาวิ่งขึ้นมาต่อเนื่องจากระดับ 186-187 บาท ใครอยู่ปลายไม้ต้องระวัง
หุ้นกลุ่มอสังหาริมทรัพย์ ปรับลงกันถ้วนหน้า AP SIRI LH ORI PSH ANAN ราคาลงหนักถ้วนหน้า  น่าจะมาจากการขายทำกำไรหลังราคาขึ้นมาค่อนข้างมาก บวกกับน่าจะมีปัจจัยกดดันเล็กน้อยจากเรื่องแนวโน้มอัตราดอกเบี้ยที่ในปีนี้มีการส่งสัญญาณออกมาทั้งจาก เฟด สหรัฐฯ และนายแบงก์ของไทยว่า จะยังคงมีการปรับขึ้น ซึ่งกลุ่มอสังหาฯ ไม่ค่อยชอบกับภาวะดอกเบี้ยแบบนี้ ส่วนปัญหา “ออลล์ อินสไปร์ ดีเวลลอปเม้นท์” หรือ ALL เป็นปัญหาเฉพาะตัว และมิได้กระทบกับภาพรวมของธุรกิจ
แสนสิริ SIRI ที่ราคาร่วงหลุดแนวรับบริเวณ 1.71-1.70 บาท มาปิด 1.66 บาท ทำเทคนิคเสีย แต่ก็สังเกตว่า ที่ระดับราคา 1.66 บาท มีเข้ามารับกันเยอะ โดยเฉพาะช่วง ATC ซื้อขายกันมากขึ้น 35.8 ล้านหุ้น คิดเป็นเงินกว่า 59 ล้านบาท ทำให้แนวโน้มวันนี้ เปิดตลาดมาอาจมีการดีดขึ้นทางเทคนิคได้บ้าง แนวต้านคือ 1.71 บาท และมีแนวรับถัดไป 1.60–1.58 บาท หาเปิดกระโดดแล้วย่อตัว หรือเปิดย่อตัวลงทันที มารับแถว ๆ ราคานี้ก็น่าจะได้อยู่ เพราะหากเทียบกับพื้นฐาน ราคาประมาณนี้ถือว่าค่อนข้างถูกแล้วล่ะ
ธนาคารอาคารสงเคราะห์ (ธอส.) ส่งแคมเปญพิเศษสำหรับผู้รักการออม กับเงินฝากออมทรัพย์ Happy Savings รับอัตราดอกเบี้ยสูงสุดถึง 2.25% ต่อปี (นับตั้งแต่วันที่เปิดบัญชีถึงวันที่ 31 มี.ค. 2569) เมื่อเปิดบัญชีเงินฝากตั้งแต่วันนี้ถึง 31 มี.ค. 2566 เพียงเปิดบัญชีขั้นต่ำ 10,000 บาทขึ้นไป บุคคลธรรมดาได้รับการยกเว้นภาษีดอกเบี้ยเงินฝากอัตราดอกเบี้ยเทียบเท่ากับได้รับอัตราดอกเบี้ยเงินฝากประจำ 2.65% ต่อปี สำหรับผู้ที่เปิดบัญชีตั้งแต่ 3 ล้านบาทขึ้นไป รับฟรีกระเป๋าบรรจุของใบใหญ่ 1 ราย/1 ใบ ตั้งแต่วันนี้ถึงวันที่ 31 ม.ค. 2566
แบงก์กรุงไทย KTB ร่วมมือกับแพทยสภา พัฒนาแอปพลิเคชัน MDeConnect ยกระดับการให้บริการแก่แพทย์ภายใต้การดูแลของแพทยสภาประมาณ 70,000 คน และเตรียมพร้อมขยายการให้บริการ รองรับนักศึกษาแพทย์ทั่วประเทศ ด้วยฟีเจอร์หลากหลายครอบคลุมทุกความต้องการของผู้ใช้ เชื่อมต่อกับระบบยืนยันตัวตนทางอิเล็กทรอนิกส์ (E-JAYC) ให้สามารถยืนยันตัวตนผ่านแอปฯ “เป๋าตัง” ซึ่งเป็น Thailand Open Digital Platform พร้อมด้วยฟีเจอร์ Digital MD Card บัตรประจำตัวในรูปแบบ Virtual ID ที่เชื่อมโยงข้อมูลจาก MD Card สามารถแสดงบัตรประจำตัวผู้ประกอบการวิชาชีพเวชกรรมในรูปแบบอิเล็กทรอนิกส์แทนการใช้กระดาษ นอกจากนี้ ยังสามารถเปลี่ยนแปลงข้อมูลส่วนตัวผ่านแอปฯ ด้วยตนเองได้ตลอด 24 ชั่วโมง